50. ΑΝΑΓΚ. ΝΟΜΟΣ υπ’ αριθ. 406 της 9/14 Μαΐου 1968 (ΦΕΚ Α΄ 106) Περί ρυθμίσεως θεμάτων τινών της Ταχυδρομικής Υπηρεσίας. Άρθρ.1.-Εις την, υπό των διατάξεων του άρθρ. 48 του Νόμ. 4581/1930 ως αύται αντικατεστάθησαν υπό των διατάξεων του άρθρ. 11 του Νόμ. 1814/ 1939 και του από 21-26 Αυγ. 1939 Β.Δ/τος,  προβλεπομένην διαδικασίαν διαχειρίσεως των αχρήστων συστημένων επιστολών, υπόκεινται εφεξής και αι εις την κατηγορίαν των αχρήστων περιπίπτουσαι συνήθεις επιστολαί, εσωτερικού και εξωτερικού, δι’ ας καθ’ οιονδήποτε τρόπον γεννώνται υπόνοιαι ότι εγκλείουσι χρήματα ή άλλας αξίας. Άρθρ.2.-Οι διευθύνοντες τα Κοινοτικά Ταχ. Γραφεία και οι διαχειρισταί των Ταχ. Πρακτορείων ευθύνονται και πειθαρχικώς δια παραβάσεις αναγομένας εις την εκτέλεσιν των καθηκόντων των. Προς κολασμόν των παραβάσεων τούτων επιβάλλονται κατά των υπαιτίων υπό των οικείων Ταχ. Διευθύνσεων ή του Γενικού Διευθυντού Ταχυδρομείων ποιναί προστίμου 50-1.000 δραχμών, εισπραττομένων κατά τας περί εισπράξεως δημοσίων εσόδων διατάξεις. Κατά των ως άνω πειθαρχικών αποφάσεων χωρεί προσφυγή, ασκουμένη εντός 10ημέρου προθεσμίας από της κοινοποιήσεως, ενώπιον του επί των Συγκοινωνιών Υπουργού, αποφαινομένου ανεκκλήτως. Άρθρ.3.-Η υπό της διατάξεως της παρ. 2 του άρθρ. 1 του Ν.Δ. 4119/60 «περί τροποποιήσεως και συμπληρώσεως διατάξεων αφορωσών τας υπηρεσίας Ταχυδρομείων κλπ.» διατηρηθείσα δια τους εις τας τάξεις του τακτικού Στρατού, Βασ. Ναυτικού και Βασ. Αεροπορίας υπηρετούντας οπλίτας, ταχυδρομική ατέλεια εσωτερικού επεκτείνεται εφεξής και εις τους εις το Λιμενικόν Σώμα υπηρετούντας ναύτας κληρωτούς και εθελοντάς λιμενοφύλακας. Άρθρ.4.-1.Αι προς οπλίτας παρ’ οιουδήποτε αποστελλόμεναι ταχυδρομικαί επιταγαί μέχρι ποσού 500 δραχμών εκδίδονται ατελώς, άνω δε του ποσού τούτου καταβάλλονται τέλη εις το ακέραιον. 2.Στρατιωτικαί Ταχυδρομικαί Επιταγαί αποστελλόμεναι υπό οπλιτών προς ιδιώτας ή οπλίτας μέχρι δραχ. 500 ημερησίως εκδίδονται ατελώς, δι’ επιταγάς ανωτέρου ποσού καταβάλλονται τα τέλη εις το ακέραιον. 